
Številka:	VDT-Tu-20-4/5/2026/1
Datum:	22. 10. 2026

Objavljeno na spletni strani VDT RS: 23. 10. 2026
Rok za prijavo: 7 dni, ki začne teči naslednji dan od dneva objave

Na podlagi devetega odstavka 61. člena Zakona o javnih uslužbencih (Uradni list RS, št. 32/25 in naslednji; ZJU-1) in 25. člena Zakona o delovnih razmerjih (Uradni list RS, št. 21/13 in naslednji; ZDR-1), Vrhovno državno tožilstvo RS, Vilharjeva cesta 23, 1000 Ljubljana,

objavlja prosto strokovno-tehnično delovno mesto za nedoločen čas, s polnim delovnim časom in šestmesečnim poskusnim delom:

· Administrator IV (II) v sprejemni pisarni, (šifra DM 1148) 

Kandidati, ki se bodo prijavili na prosto strokovno tehnično delovno mesto, morajo izpolnjevati naslednje pogoje:

Zahteva izobrazba:
· srednje poklicno izobraževanje/srednja poklicna izobrazba

Delovne izkušnje:
· 4 mesece delovnih izkušenj

Skladno s 13. točko 6. člena ZJU-1 se kot delovne izkušnje šteje delovna doba na delovnem mestu, za katero se zahteva ista raven izobrazbe, in čas pripravništva na isti ravni izobrazbe, ne glede na to, ali je bila pogodba o zaposlitvi sklenjena oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je oseba pridobila z opravljanjem del na delovnem mestu, za katero se zahteva za eno raven nižja izobrazba, razen pripravništva na takem delovnem mestu. Kot delovne izkušnje se upošteva tudi delo brez sklenjene pogodbe o zaposlitvi na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo s pogodbo o zaposlitvi oziroma z verodostojno listino, iz katerih sta razvidna obdobje opravljanja in zahtevnost dela ter raven izobrazbe, ki se zahteva za opravljanje tega dela. 

Posebni pogoji:
· izpit iz Državnotožilskega reda. 

Če izbrani kandidat še nima opravljenega izpita iz poznavanja določil Državnotožilskega reda, bo moral ta izpit, skladno z določbo 136. člena Zakona o državnem tožilstvu (Uradni list RS, št. 58/2011 in naslednji; v nadaljevanju ZDT-1), opraviti najkasneje v enem letu od sklenitve pogodbe o zaposlitvi.

Delovne naloge:
· izvajanje nalog pisarniškega poslovanja in drugih administrativnih opravil,
· izdelava enostavnih poročil,
· sprejemanje, razvrščanje, klasificiranje in urejanje ter odpravljanje pošte oziroma dokumentov, 
· vodenje potrebnih evidenc v zvezi s prejeto in oddano pošto,
· opravljanje vročevalske službe za potrebe državnega tožilstva,
· sprejemanje, evidentiranje in informiranje obiskovalcev,
· druga dela in naloge po odredbi generalnega direktorja ali vodje urada.

Poleg navedenih pogojev mora kandidat izpolnjevati splošne pogoje, ki jih urejajo predpisi s področja delovnega prava.

Prijava na prosto strokovno tehnično delovno mesto mora biti obvezno pripravljena na obrazcu » PRIJAVA ZA ZAPOSLITEV«, ki je priloga te javne objave, z natančno izpolnjenimi vsemi rubrikami in lastnoročno podpisano izjavo o izpolnjevanju pogojev. 

Prijava na prosto delovno mesto mora vsebovati:
1. pisno izjavo kandidata o izpolnjevanju pogoja glede zahtevane izobrazbe, iz katere mora biti razvidna raven izobrazbe, smer ter datum (dan, mesec, leto) zaključka izobraževanja, pridobljen strokovni naziv in izobraževalna ustanova, pri kateri je bila izobrazba pridobljena;
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj: kandidat navede vse dosedanje delovne izkušnje, datum sklenitve in datum prekinitve delovnega razmerja oziroma dela pri posameznem delodajalcu, ter kratko opiše delo, ki ga je opravljal pri tem delodajalcu, ter navede raven zahtevane izobrazbe za opravljanje dela;
3. pisno izjavo kandidata, da izpolnjuje vse pogoje za razpisano delovno mesto,
4. pisno izjavo kandidata, da za namen postopka zaposlitve dovoljuje Vrhovnemu državnemu tožilstvu pridobitev podatkov o izpolnjevanju pogojev za zasedbo delovnega mesta iz uradnih evidenc;
5. pisno izjavo kandidata, da soglaša s tem, da bo Vrhovno državno tožilstvo RS osebne podatke, ki jih je navedel v prijavi za prosto delovno mesto in v tej izjavi, obdelovalo v skladu z veljavnim zakonom, ki ureja varstvo osebnih podatkov, in določili Splošne uredbe o varstvu osebnih podatkov (GDPR) izključno za namen izvedbe predmetne javne objave.

Zaželeno je, da prijava vsebuje tudi kratek življenjepis z morebitnimi referencami ter poleg formalne izobrazbe tudi druga znanja in veščine, ki jih je kandidat pridobil pri dosedanjem delu ali z usposabljanjem in izobraževanjem. 

Z izbranim kandidatom bo, v kolikor po opravljenem predhodnem zdravstvenem pregledu ne bo ugotovljenih zadržkov, sklenjena pogodba o zaposlitvi za nedoločen čas, s polnim delovnim časom in 6-mesečnim poskusnim delom. Izbrani kandidat bo delo opravljal v prostorih Vrhovnega državnega tožilstva RS v Ljubljani, Vilharjeva cesta 23, Ljubljana oziroma v drugih uradnih prostorih, kjer Vrhovno državno tožilstvo RS opravlja svoje naloge. 

Izhodiščni plačni razred delovnega mesta je 3 - ji plačni razred. V skladu z 2. odstavkom 15. člena Zakona o skupnih temeljih sistema plač v javnem sektorju (Ur. l. RS, št. 95/24 in naslednji; ZSTSPJS), se izbrani kandidat uvrsti v prvi plačni razred, katerega vrednost je enaka ali višja od minimalne plače, to je v 7. plačni razred (1.510,69 € bruto), pri čemer pridobi pravico do izplačila osnovne plače v vrednosti tega plačnega razreda postopno, na način iz 3. točke prvega odstavka 101. člena ZSTSPJS.

Kandidati vložijo prijavo v elektronski obliki na priloženem obrazcu Prijava za zaposlitev, ki jo pošljejo z označbo »za javno objavo na prosto delovno mesto – administrator IV (II) v sprejemni pisarni (šifra DM 1148)« na elektronski naslov Vrhovnega državnega tožilstva RS in sicer kadrovska.vdtrs@dt-rs.si do 30. 10. 2026 pri čemer veljavnost prijave ni pogojena z elektronskim podpisom.

Kandidati bodo o izbiri/neizbiri elektronsko obveščeni na elektronski naslov s katerega bodo poslali prijavo v 8 dneh po zaključenem postopku izbire. 

Informacije o izvedbi javne objave dobite v kadrovski službi, tel. št. 01 434 19 28 ali 01 434 19 46.

Opomba: v besedilu javne objave uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.


Anže Kromar
generalni direktor

